钦定古今图书集成/明伦汇编/交谊典/第066卷 > 《投礼部郑员外启》唐·罗隐
## 钦定古今图书集成/明伦汇编/交谊典/第066卷 > 《投礼部郑员外启》唐·罗隐

某启。某前月十八日，辄以所荐恶文，上干严重。寻婴
疾劣，遂旷门墙。伏以皎镜无私，虽容屡照；医门多病，
应倦施功。忍随翔鸟之姿，更望不龟之术。某沧州舍
钓，紫陌迷尘。徒欲信书，不能知命。道薄而鱼腮易曝，
计疏而凫胫难加。所以甯戚叩歌，不惟长夜；魏舒对
策，近至中年。丹霄无独上之期，双鬓有相轻之色。而
员外芝田养秀，桂苑摛华。口里雌黄，旋成典故；座中
薤白，早避风流。敢因善诱之初，仰冀嘘枯之便。傥一
掬华阴之土，聊拭苏文；则数升泾水之泥，永依清济。
谨启。